कहा- इंग्लैंड में एशिया कप खेलना अच्छा होगा, सुनकर चौंक गया; सेठी का मानसिक संतुलन ठीक हैं या नहीं
Rameez Raja Vs PCB Chairman Najam Sethi. Follow Asia Cup Venue 2023 Latest News, Reports and Cricket Updates On Dainik Bhaskar (दैनिक भास्कर)
एशिया कप का आयोजन इंग्लैंड में कराने को लेकर पाकिस्तान क्रिकेट बोर्ड (PCB) के चीफ नजम सेठी पर रमीज राजा ने निशाना साधते हुए कहा, 'मैं PCB अध्यक्ष को यह कहते हुए सुनकर चौंक गया था कि इंग्लैंड में एशिया कप खेलना बहुत अच्छा होगा।' PCB के पूर्व अध्यक्ष रमीज ने अपने यूट्यूब चैनल पर आगे कहा, 'हमें यह पता लगाना चाहिए कि नजम सेठी का मानसिक संतुलन ठीक हैं या नहीं।'
बता दें, हाल ही में एक इंटरव्यू में सेठी ने बताया था कि एशिया कप इंग्लैंड में भी खेला जा सकता है। उन्होंने इस इंटरव्यू में कहा था, 'एशिया कप की मेजबानी हमारे पास है और हम ये तय करेंगे कि न्यूट्रल वेन्यू पर मैचों का आयोजन कहां पर होना चाहिए। हो सकता है कि हम ये भी कहें कि हम इंग्लैंड में खेलना चाहते हैं।'
विवाद की पूरी वजह
ICC के कैलेंडर में 2023 में होने वाले एशिया कप की मेजबानी पाकिस्तान को दी गई है। BCCI ने कैलेंडर जारी होते ही यह साफ कर दिया था कि भारतीय टीम खेलने के लिए पाकिस्तान नहीं जाएगी। BCCI ने एशिया कप किसी न्यूट्रल वेन्यू पर कराने को कहा था, लेकिन पाकिस्तान क्रिकेट बोर्ड नहीं माना, क्योंकि अपनी बिगड़ी हुई आर्थिक स्थिति संवारने के लिए उसे एशिया कप से ही उम्मीद है।
हालांकि, पाकिस्तान ने टूर्नामेंट को हाइब्रिड मॉडल पर कराने का प्रस्ताव भी दिया था। इसके मुताबिक, भारत के मैच बाहर करा दिए जाएंगे। टूर्नामेंट के बाकी मैच पाकिस्तान में होंगे। भारत अगर फाइनल में पहुंचता है तो फाइनल भी पाकिस्तान के बाहर होगा।
भारत सबसे सफल टीम
एशिया कप 2023 के लिए छह टीमें क्वालीफाई कर चुकी हैं। इस बार का एशिया कप सितंबर के शुरुआती सप्ताह में होना है। 13 दिनों तक चलने वाले 6 टीमों के टूर्नामेंट में फाइनल समेत कुल 13 मैच होंगे। भारत और पाकिस्तान एक ही ग्रुप में हैं।
पहली बार एशिया कप का आयोजन साल 1984 में हुआ था। एशिया कप के 39 साल के इतिहास में भारत सबसे सफल टीम है। एशिया कप की मेजबानी फिलहाल पाकिस्तान के पास है। हालांकि, अभी यह तय नहीं हो पाया है कि एशिया कप के मुकाबले कहां खेले जाएंगे।
